# Chitose

Chitose (千歳市, Chitose-shi) és una ciutat i municipi de la subprefectura d'Ishikari, a Hokkaido, al Japó. Chitose es troba a la rodalia de Sapporo i forma part de la seua àrea d'influència metropolitana. La ciutat és coneguda per ser el lloc on es troba el Nou Aeroport de Chitose, el més gran de l'illa i una pagoda de la Pau de Nipponzan-Myōhōji-Daisanga, construïda el 1978.

## Geografia

Chitose es troba a la subprefectura d'Ishikari i limita al nord amb el municipi d'Eniwa i al sud amb Tomakomai.

## Història

El nom de Chitose prove del topònim en llengua ainu Shikot, el qual vol dir "gran depressió", referint-se al llac Shikotsu. En japonés aquest nom (Shikotsu) és fonèticament paregut a "ossos de morts" i per això va ser canviat a Chitose.

### Cronologia

* 1880: Es funda el municipi de Chitose com a unió dels municipis de Chitose, Osatsu, Usakumai, Rankoshi, Izari i Shimamatsu).
* 1897: El municipi d'Eniwa, format pels antics municipis d'Izari i Shimamatsu, se separa de Chitose.
* 1915: Chitose passa a ser municipi de segona classe.
* 1939: Chitose passa a ser municipi de primera classe.
* 1942: Chitose passa a tindre l'status de poble.
* 1945-1951: Chitose té una base de l'exèrcit d'ocupació estatunidenc.
* 1958: L'1 de juliol Chitose passa a tindre l'estatus de ciutat.

## Política
### Assemblea municipal

La composició del ple municipal de Chitose és la següent:
| Partit | Partit | Regidors |
| Partit Liberal Democràtic | PLD | 13 / 23 |
| Partit Democràtic Constitucional-Independents | PDC-Ind | 4 / 23 |
| Kōmeitō | KMT | 4 / 23 |
| Partit Comunista del Japó | PCJ | 1 / 23 |
| Independents | | 1 / 23 |
| Escons vacants | | 0 / 23 |

### Alcaldes

En aquesta taula només es reflecteixen els alcaldes democràtics, és a dir, des de l'any 1947 (en el cas de Chitose, des de 1958).
| Període | Alcalde | Partit |
| 1958-1959 | Yukichi Yamazaki | Ind. |
| 1959-1975 | Tadao Yoneda | Ind. |
| 1975-1987 | Motoji Higashimine | Ind. |
| 1987-1991 | Kenzō Umesawa | Ind. |
| 1991-2003 | Takashi Higashikawa | Ind. |
| 2003- | Kōtarō Yamaguchi | PLD |

## Demografia

Chitose, al llarg del temps i especialment des de mitjans de la dècada de 1950 ha començat a créixer de manera ràpida gràcies en part també al creixement de Sapporo, de la qual n'és una ciutat dormitori. Només des de 1920 fins a 2010, la ciutat va créixer de 5.366 habitants a 93.630 habitants. Chitose és un dels pocs municipis de Hokkaido que tenen un creixement positiu i, actualment, és la dècima ciutat en població de Hokkaido.
Evolució demogràfica :
| 1920 | 1950 | 1960 | 1970 | 1980 | 2000 | 2015 |
| 5.366 | 20.030 | 44.522 | 56.118 | 66.788 | 78.946 | 95.648 |

## Transport

* Nou Aeroport de Chitose: Construït l'any 1988 sobre el lloc d'una antiga base de les forces aèries japoneses, aquest aeroport internacional és el més gran de Hokkaido i la porta d'entrada a aquesta illa. L'aeroport presta servei principalment a l'àrea metropolitana de Sapporo. Actualment a l'aeroport diverses aerolínies nacionals i internacionals que volen a destins regionals, nacionals i internacionals com Asahikawa, Tòquio, Osaka o Seül.
* JR Hokkaidō: El municipi dona nom a la línia Chitose, la qual és la principal de la zona. La línia Principal Muroran passa pel municipi, però no es deté a cap estació.

## Ciutats agermanades

* Anchorage, Alaska, EUA (1968)
* Ibusuki, prefectura de Kagoshima, Japó (1994)
* Kongsberg, Noruega (1988)
* Changchun (Hsinking), província de Jilin, RPX (2004)

## Referències

* ↑ Akagi Sanpei (赤木 三兵), Journey of Hokkaido Place Names—Notes on Ainu Language Place Names (北海道 地名の旅—アイヌ語地名解, Hokkaidō Chimei no Tabi — Ainugo Chimei Kai), pp 60 and 79
* ↑ https://www.city.chitose.lg.jp/docs/8335.html
* ↑ https://www.city.chitose.lg.jp/fs/6/3/6/0/8/_/________1.8.7__________________.pdf
* ↑ 2 regidors corresponen al PDC i 2 als independents
* ↑ Independent de iure